A TANÁCS 2004/924/KKBP HATÁROZATA
(2004. november 22.)
az Európai Unió és Grúzia közötti, az Európai Unió EUJUST THEMIS grúziai jogállami missziójának jogállásáról és tevékenységéről szóló megállapodás megkötéséről
AZ EURÓPAI UNIÓ TANÁCSA,
tekintettel az Európai Unióról szóló szerződésre és különösen annak 24. cikkére,
tekintettel az elnökség ajánlására,
mivel:
(1)
2004. június 28-án a Tanács elfogadta az Európai Unió EUJUST THEMIS grúziai jogállami missziójáról szóló 2004/523/KKBP együttes fellépést (1).
(2)
Az együttes fellépés 7. cikke rendelkezik arról, hogy az EUJUST THEMIS grúziai személyzetének jogállását - beleértve adott esetben az EUJUST THEMIS lebonyolításához és zavartalan működéséhez szükséges kiváltságokat, mentességeket és további garanciákat - az Európai Unióról szóló szerződés 24. cikkében megállapított eljárásnak megfelelően kell meghatározni.
(3)
Az elnökség munkáját segítő főtitkár/a KKBP főképviselője, akinek a Tanács 2004. június 28-án felhatalmazást adott tárgyalások megkezdésére az elnökség nevében, lefolytatta a megállapodás megkötésére irányuló tárgyalásokat Grúzia kormányával az EUJUST THEMIS jogállásáról és tevékenységéről.
(4)
A megállapodás 10. cikkének (4) bekezdése ellenére, az EUJUST THEMIS termékekre és szolgáltatásokra irányuló beszerzéseinek meg kell felelniük az átláthatóság, az arányosság, az egyenlő bánásmód elvének és a megkülönböztetés tilalmának.
(5)
A megállapodást jóvá kell hagyni,
A KÖVETKEZŐKÉPPEN HATÁROZOTT:
1. cikk
Az Európai Unió és Grúzia közötti, az Európai Unió EUJUST THEMIS grúziai jogállami missziójának jogállásáról és tevékenységéről szóló megállapodást az Európai Unió jóváhagyja.
A megállapodás szövege e határozat mellékletét képezi.
2. cikk
A Tanács elnöke felhatalmazást kap, hogy kijelölje a megállapodásnak az Európai Uniót jogilag kötelező aláírására jogosult személyt.
3. cikk
Ez a határozat az elfogadásának napján lép hatályba.
4. cikk
E határozatot az Európai Unió Hivatalos Lapjában ki kell hirdetni.
Kelt Brüsszelben, 2004. november 22-én.